Տնտեսագետ Աշոտ Խուրշուդյանը Tert.am-ի հետ զրույցում անդրադառնալով կենսաթոշակային բարեփոխումներին՝ չհամաձայնեց ընդդիմադիր պատգամավորների այն դիտարկումների հետ, թե ունենք ձախողված կուտակային կենսաթոշակային ռեֆորմ: Ըստ նրա՝ ֆինանսիստները, տնտեսագետները շատ հստակ են տեսնում ռեֆորմի ազդեցությունն ու նպատակները։ Խուրշուդյանի համոզմամբ՝ ռեֆորմն ուշացրել են առնվազն 7 տարով, և դեռ պարտադիր բաղադրիչն էլ հետաձգվել է ևս մինչև 2018 թ-ը: «Եվ ինչ ստացվեց, նրանք, որոնք չմասնակցեցին, ի լրումն իրենց մասհանում-խնայողություններից, զրկվեցին պետության կողմից լրացուցիչ հատկացվող գումարից, որն առավելագույն աշխատավարձ ստացող աշխատակիցների համար երկու տարվա ընթացքում գերազանցում է կես միլիոն դրամը»,-ասաց նա: